Skråstrek

Skråstrek (/) er et skrifttegn som brukes som et skilletegn for å angi alternativer (i betydningen eller) og kombinasjoner (i betydningen og).
Tegnet brukes også i måleenheter, i enkelte forkortelser og i matematiske brøker.

Skråstrek kalles «slash» på engelsk, mens omvendt skråstrek eller «bakstrek» (\) kalles «backslash».

 Bruk i norsk 

Skråstrek kan brukes for å spare plass og lette lesing.  I mange tilfeller vil det være bedre å skrive setningen fullt ut med ord, for eksempel ved hjelp av «og» eller «eller».
Det skal som generell regel ikke være mellomrom mellom skråstreken og tegnene før og etter. Dersom ett eller begge uttrykkene som skilles av skråstreken inneholder flere ord, så brukes det mellomrom.

 Til alternativ 

Skråstreken kan brukes til å uttrykke alternativer, istedenfor ordet «eller»:

 Det er et enkelt ja/nei-spørsmål
 Bruk av/på-knappen
 Kleskode er mørk dress / smoking
 Ta med ski/kjelke

 Til sammenbinding 

Skråstreken kan brukes til å uttrykke sammenbinding, istedenfor ordet «og»:

 Blandingen gass/luft er eksplosiv
 Vinnere av dobbelsculler: Morten Adamsen / Nils-Torolv Simonsen

 Til måleenheter  

Flere standard måleeneheter skrives med skråstrek:

 km/t (kilometer i timen)
 kg/m  (kilogram per kubikkmeter)

 Til forkortelser 

Skråstrek kan brukes til noen få utvalgte forkortelser:

 c/o (på brev: care of)
 t/r (tur retur)
 Tale v/statsministeren
 Borgermesteren m/frue
 Pølse m/brød

 Til påfølgende tidsrom 

Skråstreken kan brukes for å indikere påfølgende tidsrom:

 Reisen gikk i mai/juni
 Skoleåret 2019/2020
 Årsskiftet 2019/2020

 I matematikk 

I matematikk er en vanlig å skille teller og nevner i en brøk med en skråstrek, når brøken inngår i en tekst:

 A er større enn 3/8  (tre dividert på åtte, eller tre åttendedeler)

Skråstrek brukes også i mengdelære om en kvotient av en mengde:

 S/R 

En omvendt skråstrek brukes i mengdelære for et komplement:



 I data- og informasjonsteknologi 

Skråstrek brukes til en del spesielle funksjoner i data- og informasjonsteknologi, tildels som alternativ for omvendt skråstrek:

 https://no.wikipedia.org/wiki/Portal:Forside (web-adresse)
 /home/bruker/Desktop  (skilletegn for mapper og filer i Linux) 
 /* En multi-linje kommentar */  (kommentar i en CSS-fil og i programmeringsspråket C)
 // En enkelt-linje kommentar  (kommentar i programmeringsspråket C++) 
 <b>Tekst i fet skrift</b>  (I avsluttende tag i HTML)

Microsoft Windows bruker omvendt skråstrek for filbaner, som i C:\mappe\.

 Diverse bruk 

Skråstreken kan inngå sammen med kolon i et repetisjonstegn eller gjentagelsestegn i en sangtekst:

 Så går vi rundt om en /: enebærbusk :/    

Tegnet kan også brukes i tekst for å skille verselinjer:

 Ja, vi elsker dette landet / som det stiger frem / furet, værbitt over vannet / med de tusen hjem

 Feilaktig bruk 

På norsk skal det ikke brukes skråstrek

 i dato-uttrykk (20. mars eller 20.3., ikke 20/3) 
 i skipsnavn (MS, ikke M/S; SS, ikke S/S)
 i forkortelsen for aksjeselskap (AS, ikke A/S, unntatt i eldre firmanavn der skråstreken inngår i navnet).

 Representasjon i tegnsett 

Skråstrek er representert med ulik kode i forskjellige tegnsett for datamaskiner. I ASCII er skråstrek kodet med 47 i titallsystemet, som tilsvarer 2F i hexadesimalkode. 
I HTML kan skråstreken skrives som &#47; eller &#x2F;. 

Unicode har flere varianter av skråstreken:

 Tegn  Betegnelse  Betegnelse i Unicode  Unicode-kodepunkt /  Skråstrek  SOLIDUS  U+002F ⁄  Brøkstrek  FRACTION SLASH  U+2044 ∕  Divisjonsstrek  DIVISION SLASH  U+2215 ⧸  Stor brøkstrek  BIG SOLIDUS  U+29F8 ／  Bred skråstrek  FULLWIDTH SOLIDUS  U+FF0F /  Språktagg skråstrek  TAG SOLIDUS  U+E002F ◌̸◌  Lang skråstrek for overlay  COMBINING LONG SOLIDUS OVERLAY  U+0338 ◌̷◌  Kort skråstrek for overlay  COMBINING SHORT SOLIDUS OVERLAY  U+0337

 Se også 
Backslash - omvendt skråstrek
Rettskriving - ortografi

 Referanser 

 Litteratur 

 Eksterne lenker 
 Språkrådet om skråstrek, besøkt 29. desember 2019
 Korrekturavdelingen om skråstrek ,  besøkt 29. desember 2019

Kategori:Tastatur
Kategori:Typografi
Kategori:Tegn